En kvindelig  badegæst fik i dag klokken 13.20 en voldsom oplevelse, mens hun lå og solbadede i det gode vejr på stranden i Blokhus. For kvinden blev kørt over af en bil. - Hun bliver ramt på den ene arm og ben, men kommer ikke voldsomt til skade ved uheldet. Hun var noget øm, og vi opfordrede hende til at tage en tur på skadestuen, siger vagtchef ved Nordjyllands Politi Mads Hessellund. Han fortæller, at bilisten fortsatte med at køre, selv om vedkommende havde kørt kvinden over. - Vi har registreringsnummeret på bilen, og har en klar formodning om, hvem der førte bilen. Så vi skal have en snak med bilisten, siger Mads Hessellund.

Opsummering:
Bilist kørte fra stedet, efter vedkommende havde kørt over badegæsts arm og ben på stranden i Blokhus.